b'\n_START_ARTICLE_\nBranko Bo\xc5\xa1njakovi\xc4\x87\n_START_PARAGRAPH_\nBranko (Franjo Marko) Bo\xc5\xa1njakovi\xc4\x87 (Zagreb, 18. velja\xc4\x8de 1939.) je hrvatsko-nizozemski znanstvenik koji djeluje na podru\xc4\x8dju fizike, za\xc5\xa1tite okoli\xc5\xa1a i odr\xc5\xbeivog razvoja. Redoviti je profesor na Tehni\xc4\x8dkom fakultetu Sveu\xc4\x8dili\xc5\xa1ta u Rijeci.\n_START_SECTION_\nBiografija\n_START_PARAGRAPH_\nBranko Bo\xc5\xa1njakovi\xc4\x87 ro\xc4\x91en je 18. velja\xc4\x8de 1939. u Zagrebu. Gimnaziju je poha\xc4\x91ao u Zagrebu i Braunschweigu. Diplomirao je 1964. iz podru\xc4\x8dja fizike na Sveu\xc4\x8dili\xc5\xa1tu Georg-August-Universit\xc3\xa4t u G\xc3\xb6ttingenu (Njema\xc4\x8dka) a 1968. doktorirao iz podru\xc4\x8dja nuklearne fizike na Utrechtskom sveu\xc4\x8dili\xc5\xa1tu (Rijksuniversiteit Utrecht, Nizozemska).\n_START_SECTION_\nProfesionalno djelovanje\n_START_PARAGRAPH_\nOd 1968. do 1975. djeluje na podru\xc4\x8dju fizike elementarnih \xc4\x8destica na CERN-u (\xc5\xbdeneva, \xc5\xa0vicarska). Od 1975. do 1991. godine kao vi\xc5\xa1i savjetnik nizozemskog Ministarstva okoli\xc5\xa1a kreira i vodi vi\xc5\xa1egodi\xc5\xa1nji istra\xc5\xbeiva\xc4\x8dki nacionalni program radioekologije. Od 1979. do 1992. kao \xc4\x8dlan Me\xc4\x91unarodnog odbora za za\xc5\xa1titu od neioniziraju\xc4\x87eg zra\xc4\x8denja (INIRC, International Non-Ionizing Radiation Committee, danas ICNIRP) pridonosi standardizaciji propisa za za\xc5\xa1titu. 1990. se bavi posljedicama \xc4\x8dernobilske katastrofe kao \xc4\x8dlan grupe stru\xc4\x8dnjaka Me\xc4\x91unarodne agencije za nuklearnu energiju (IAEA, International Atomic Energy Agency). Od 1991. do 1993. \xc4\x8dlan je uprave REC-a (Regional Enviromental Centre for Central and Eastern Europe), prvog me\xc4\x91unarodnog centra za za\xc5\xa1titu okoli\xc5\xa1a za Srednju i Isto\xc4\x8dnu Europu u Budimpe\xc5\xa1ti. Od 1993. do 1994. djeluje kao savjetnik Europskog centra za okoli\xc5\xa1 i zdravlje Svjetske zdravstvene organizacije (WHO European Centre on Environment and Health). 1994. postaje \xc4\x8dlan Povjerenstva za obrazovanje i komunikaciju Me\xc4\x91unarodnog saveza za o\xc4\x8duvanje prirode (IUCN, International Union for Conservation of Nature). Od 1994. do 2001. djeluje kao regionalni savjetnik za okoli\xc5\xa1 UN-ovog Ekonomskog povjerenstva za Europu u \xc5\xbdenevi, s naglaskom na prekograni\xc4\x8dne probleme vode i okoli\xc5\xa1a u Srednjoj Aziji, Zakavkaziji i Jugoisto\xc4\x8dnoj Europi. Od 1994. do 2009. djeluje na vode\xc4\x87oj du\xc5\xbenosti Zaklade Avalon za promicanje odr\xc5\xbeive poljoprivrede u zemljama u tranziciji. Od 2001. godine do danas je redoviti profesor (naslovno znanstveno zvanje) na Tehni\xc4\x8dkom fakultetu Sveu\xc4\x8dili\xc5\xa1ta u Rijeci. Ujedno djeluje kao konzultant za me\xc4\x91unarodne institucije kao \xc5\xa1to su EU, OESS i UNESCO.  Autor je ili koautor vi\xc5\xa1e od 120 znanstvenih i stru\xc4\x8dnih radova na podru\xc4\x8djima nuklearne fizike, fizike elementarnih \xc4\x8destica, za\xc5\xa1tite od zra\xc4\x8denja, institucionalnih i geopoliti\xc4\x8dkih problema okoli\xc5\xa1a, prirodnih resursa i energetike, te odr\xc5\xbeivog razvoja. \xc4\x8cesto citirana je knjiga Human Exposure to Ultraviolet Radiation: Risks and Regulations, Editors W.F.Passchier and B.F.M. Bo\xc5\xa1njakovic, Excerpta Medica, Amsterdam-New York-Oxford, 1987.\n_START_SECTION_\nStru\xc4\x8dna priznanja\n_START_PARAGRAPH_\nBranko Bo\xc5\xa1njakovi\xc4\x87 dobitnik je priznanja (Plaquette of recognition) ameri\xc4\x8dke agencije za za\xc5\xa1titu okoli\xc5\xa1a (United States Environmental Protection Agency) 1992. godine. 1994. godine dodijeljeno mu je zlatno odli\xc4\x8dje za civilnu za\xc5\xa1titu Republike Slovenije. Imenovan je po\xc4\x8dasnim suradnikom (Honorary Associate) Centra za pravo i politiku za energetiku, naftu i minerale (CEPMLP) pri University of Dundee (Velika Britanija) 1998. godine, a 2000. mu je dodijeljen naslov do\xc5\xbeivotnog \xc4\x8dlana (Life fellow) REC-a (Regional Enviromental Centre for Central and Eastern Europe) i Zlatna kovnica (\xe2\x80\x9cGouden tientje\xe2\x80\x9d) nizozemskog Ministarstva za\xc5\xa1tite okoli\xc5\xa1a u znak zasluga za za\xc5\xa1titu okoli\xc5\xa1a i odr\xc5\xbeivi razvoj.\n_START_SECTION_\n\xc5\xa0iri interesi\n_START_PARAGRAPH_\nOd 1985. do 1990. Branko Bo\xc5\xa1njakovi\xc4\x87 djeluje kao koordinator za ljudska prava i svjedok je promjena u Isto\xc4\x8dnoj Njema\xc4\x8dkoj (biv\xc5\xa1oj DDR) za nizozemsku sekciju organizacije Amnesty International. Od 1990. do 1995. \xc4\x8dlan je upravnog odbora Zaklade Nizozemska-Hrvatska._NEWLINE_\xc4\x8clan je austrijskog dru\xc5\xa1tva Ignaz-Lieben-Gesellschaft i suorganizator skupa o povijesti znanosti i tehnologije u zemljama Srednje Europe izme\xc4\x91u dva svjetska rata, odr\xc5\xbeanog 2009. u Be\xc4\x8du._NEWLINE_2011. dr\xc5\xbei na poziv predavanje u Pragu na konferenciji \xe2\x80\x9cZnanstvenici u egzilu i diktature 20. stolje\xc4\x87a\xe2\x80\x9d.\n_START_SECTION_\nObiteljski podaci\n_START_PARAGRAPH_\nBranko Bo\xc5\xa1njakovi\xc4\x87 je sin svjetski poznatog hrvatskog in\xc5\xbeenjera i stru\xc4\x8dnjaka na podru\xc4\x8dju termodinamike Frana Bo\xc5\xa1njakovi\xc4\x87a i unuk jednog od pionira kemije i sporta u Hrvatskoj, Sre\xc4\x87ka Bo\xc5\xa1njakovi\xc4\x87a (1865. - 1907.). Danas \xc5\xbeivi u \xc5\xa0vicarskoj i otac je dvoje djece i djed troje unu\xc4\x8dadi.'